Ulveedderkopper

Se systematisk inndeling

Ulvedderkopper (Lycosidae) er en gruppe (familie) av edderkopper som tilhører undergruppen Entelegynae i gruppen Araneomorphae. Denne familien omfatter tallrike, stort sett middelsstore, brune arter som løper omkring på bakken. Slekten Pirata lever ved vann, og dyrene kan løpe på vannflaten. Til ulveedderkoppene hører også den «egentlige tarantellen», Lycosa tarantula. Ulveedderkopper har blitt omtalt som jaktedderkopper, men dette navnet brukes også om edderkoppene i familien Sparassidae.

Utseende 

Middelsstore til store (5-30 mm), stort sett grå eller brunlige edderkopper. De er generelt kraftig bygd og har lange og kraftige bein. De kjennes på øynenes plassering: fremst er det fire små øyne som danner en mer eller mindre rett tverr-rad. Bak denne er det ett par store øyne plassert omtrent i «forhjørnet» av hodet. De to siste øynene står ganske langt tilbake på forkroppen. Dersom man trekker linjer gjennom de store midt-øynene og de midtre av de små, fremre øynene, vil forlengelsene av disse linjene krysse hverandre et godt stykke bak hodets fremkant.

Mange av artene er ganske like hverandre og i noen tilfeller kan bare kjønnsmodne hanner bestemmes sikkert til art, basert på små forskjeller i pedipalpenes (sekundære kjønnsorganers) struktur.

Levevis 
Ulveedderkoppene er aktive jegere som ikke bygger fangstnett, men fanger byttet ute i det fri, ved å hoppe eller løpe inn på det. De fleste lever i åpne områder som enger, heier, myrer og strender, i tett skog er det bare noen få arter. Noen arter graver ganger i jorden som fôres med silkespinn. Enkelte lager et skjulested av silkespinn under steiner og lignende, et sted der de raskt kan søke skjul.

De fleste er dagaktive, mest i solskinn, da de løper rundt på bakken. Noen arter kan finnes i temmelig stor tetthet på egnede steder. De største artene er nattaktive og tilbringer dagen i utgravde huler. Man kan observere dem ved å lete med lommelykt om natten, gjenskinnet fra de store midtre øynene er da lett å se. 

Hunnene bærer eggene med seg i en tettvevd, puteformet, gråhvit eggsekk under bakkroppen. Når eggene er klekket, rir de nyklekte ungene en tid på morens bakkropp før de sprer seg i terrenget. Livsyklusen i Norge er for mange av ulveedderkoppene to år fra de klekkes på sensommeren til kjønnsmoden edderkopp, på vårparten to vintre senere. Det vil si at første overvintring er som ung juvenil og andre overvintring som subadult, stadiet før det siste hudskifte.

Veivepsen (Pompilidae), som den ganske vanlige Priocnemis pertubator, overfaller og lammer store ulveedderkopper, gjerne store hunner, blant annet fra slekten Trochosa. Den er aktiv fra forsommeren og velger gjerne hunner med eggsekker. Vepsen paralyserer edderkoppen, uten å ta livet av den, og tar den med til et hulrom i jorden, som den har gravd ut. Den legger egget på edderkoppen og vepselarvene utvikles inne i edderkoppen.

Giftige arter 
De egentlige tarantellene i slekten Lycosa, som er utbredt i Sør-Europa, hører til denne familien. De har vært fryktet for sine giftige bitt, men disse er neppe verre enn et stikk fra bier. Mer alvorlige bittskader som tarantellene har fått skylden for kan muligens skyldes svarte enker (slekten Latrodectus, Theridiidae) som gjerne finnes på de samme stedene som Lycosa-artene. Også store arter av amerikanske og australske ulveedderkopper har blitt beskyldt for å gi farlige bitt som kan utvikle seg til nekrotiske sår, men dette er dårlig dokumentert. Edderkoppene som har bitt mennesker har i ganske få tilfeller blitt artsbestemt av eksperter. Alle de nordeuropeiske artene er helt harmløse for mennesker.

Utbredelse 
Familien har en verdensvid utbredelse.

Systematisk inndeling / norske arter 

 Klasse edderkoppdyr, Arachnida
 Orden edderkopper, Araneae
 Underorden Opisthothelae 
 Gruppe araneomorfe edderkopper, Araneomorphae
 Gruppe Neocribellata
 Gruppe Entelegynae
 Overfamilie Lycosoidea
 Familie ulveedderkopper, Lycosidae Sundevall, 1833
 slekten fagerulveedderkopper Acantholycosa Dahl, 1908 – 2 arter i Norge:
 praktulveedderkopp Acantholycosa lignaria (Clerck, 1757)
 norsk bergulveedderkopp Acantholycosa norvegica (Thorell, 1872)
 slekten vargedderkopper Alopecosa Simon, 1885 – 9 arter i Norge:
 gubbevargedderkopp Alopecosa aculeata (Clerck, 1757)
 Alopecosa barbipes (Sundevall, 1833)
 kulevargedderkopp Alopecosa cuneata (Clerck, 1757)
 alfavargedderkopp Alopecosa fabrilis (Clerck, 1757)
 prikkvargedderkopp Alopecosa inquilina (Clerck, 1757)
 furuvargedderkopp Alopecosa pinetorum (Thorell, 1856)
 kreklingvargedderkopp Alopecosa pulverulenta (Clerck, 1757)
 blåbærvargedderkopp Alopecosa taeniata (C.L. Koch, 1835)
 lysbrystvargedderkopp Alopecosa trabalis (Clerck, 1757)
 slekten skrubbedderkopper Arctosa C.L. Koch, 1847 – 6 arter i Norge:
 fjellskrubbedderkopp Arctosa alpigena (Doleschall, 1852)
 Arctosa alpigena lamperti (Dahl, 1908)
 stor elvebreddedderkopp Arctosa cinerea (Fabricius, 1777) – en truet art som lever på grusete elvebredder i Trøndelag
 leopardskrubbedderkopp Arctosa leopardus (Sundevall, 1833)
 hvitryggskrubbedderkopp Arctosa lutetiana (Simon, 1876)
 strandskrubbedderkopp Arctosa perita (Latreille, 1799)
 liten elvebreddedderkopp Arctosa stigmosa (Thorell, 1875)
 slekten Aulonia – én art i Norge:
 dvergulveedderkopp Aulonia albimana (Walckenaer, 1805)
 slekten trommeulveedderkopper Hygrolycosa Dahl, 1908 – én art i Norge:
 trommeulveedderkopp Hygrolycosa rubrofasciata (Ohlert, 1865)
 slekten egentlige taranteller, Lycosa Latreille, 1804 – ikke i Norge, utbredt i Sør-Europa, blant andre:
 Lycosa tarantula (Rossi, 1790) – Spania og Sør-Italia
 Lycosa narbonnensis Walckenaer, 1806 – sørlige Frankrike
 Lycosa singoriensis (Laxmann, 1770) – fra Østerrike og Balkan østover til Sentral-Asia
 slekten vanlige ulveedderkopper Pardosa C.L. Koch, 1847 – 21 arter i Norge:
 åkerulveedderkopp Pardosa agrestis (Westring, 1861)
 Pardosa agrestis  purbeckensis (F. O. P.-Cambridge, 1895)
 strandulveedderkopp Pardosa agricola (Thorell, 1856)
 engulveedderkopp Pardosa amentata (Clerck, 1757)
 svartulveedderkopp Pardosa atrata (Thorell, 1873)
 isulveedderkopp Pardosa eiseni (Thorell, 1875)
 gulbeinulveedderkopp Pardosa fulvipes (Collett, 1875)
 seterulveedderkopp Pardosa hyperborea (Thorell, 1872)
 lappulveedderkopp Pardosa lapponica (Thorell, 1872)
 taigaulveedderkopp Pardosa lasciva L. Koch, 1879
 løvulveedderkopp Pardosa lugubris (Walckenaer, 1802)
 bakkeulveedderkopp Pardosa monticola (Clerck, 1757)
 hanskeulveedderkopp Pardosa nigriceps (Thorell, 1856)
 raggulveedderkopp Pardosa paludicola (Clerck, 1757)
 randulveedderkopp Pardosa palustris (Linnaeus, 1758)
 ringulveedderkopp Pardosa prativaga L. Koch, 1870
 kortbeinulveedderkopp Pardosa pullata (Clerck, 1757)
 båndulveedderkopp Pardosa riparia (C.L. Koch, 1833)
 langpalpulveedderkopp Pardosa saltans Tpfer-Hoffmann, 2000
 lavulveedderkopp Pardosa schenkeli Lessert, 1904
 hutreulveedderkopp Pardosa septentrionalis (Westring, 1861)
 torvmoseulveedderkopp Pardosa sphagnicola (Dahl, 1908)
 urulveedderkopp Pardosa trailli (O. Pickard-Cambridge, 1873)
 Slekten Piratula Roewer, 1960 – på fuktige steder, 2 arter i Norge:
 myrpiratedderkopp er Piratula hygrophila (Thorell, 1872)
 spraglepiratedderkopp er Piratula insularis Emerton, 1885
 Slekten piratulveedderkopper Pirata Sundevall, 1833 – på fuktige steder, 3 arter i Norge:
 tjernpiratedderkopp Pirata piraticus (Clerck, 1757)
 brempiratedderkopp Pirata piscatorius (Clerck, 1757)
 fuktpiratedderkoppPirata uliginosus (Thorell, 1856)
 slekten bjørneedderkopper Trochosa C.L. Koch, 1847 – 3 arter i Norge:
 lyskilebjørneedderkopp Trochosa ruricola (De Geer, 1778)
 stiftbjørneedderkopp Trochosa spinipalpis (F.O. Pickard-Cambridge, 1895)
 mørkkilebjørneedderkopp Trochosa terricola Thorell, 1856
 slekten sandulveedderkopper Xerolycosa Dahl, 1908 – 2 arter i Norge:
 kystulveedderkopp Xerolycosa miniata (C.L. Koch, 1834)
 skrentulveedderkopp Xerolycosa nemoralis (Westring, 1861)

Referanser

Litteratur 
 Fauna Europaea, utbredelsesdatabase for europeiske dyr
 Roberts, M.J. (1995) Spiders of Britain & Northern Europe. Harper Collins. ISBN 0-00-219981-5

Eksterne lenker 
 
 Glenn Halvor Morka: Edderkoppkroken. Nettside om norske edderkopper, med mange bilder
 Nettside om europeiske arter ved Jørgen Lissner 
 Nettside om australske arter

 
Edderkoppdyr formelt beskrevet i 1833
Dyr formelt beskrevet av Carl Jacob Sundevall